כביש 39

כביש 39 הוא כביש רוחב עתידי שיחצה את השפלה והרי ירושלים ויקשר בין כביש 6 לערים בית שמש, אשדוד וירושלים.

== תיאור ומאפיינים ==
הכביש מיועד ליצור דרך גישה חדשה ומהירה לירושלים. תוואי הכביש יחצה את כביש 38 ויעבור בתוואי כביש 375 הקיים בין צומת האלה וצור הדסה, דרך עמק האלה.

בכביש מתוכננים מספר מחלפים:
* מחלף האלה - במפגש עם כביש 38 (באזור צומת האלה הקיים).
* מחלף עדולם - במפגש עם כביש הגישה המזרחי לבית שמש.
* מחלף עציונה - במפגש עם כביש 367.
* מחלף במפגש כביש 3855 ממערב לבית שמש.
* מחלף במפגש כביש 386 ליד צור הדסה.
* מחלף במפגש כביש 3877 בירושלים (באזור עין לבן).
* מחלף קישור ל"כביש הטבעת המערבי של ירושלים" העתידי.

כמו כן, תוסדרנה מכביש זה גישות ליישובים מטע ונתיב הל"ה.

עם פיתוח הכביש, יבוטל כביש 375 בין צומת האלה וצור הדסה. חלקו של הכביש בהרי ירושלים צפוי לכלול שתי מנהרות ארוכות, מאזור צור הדסה עד ירושלים, שאורכן הכולל 5.2 קילומטר, ושלושה גשרים שאורכם הכולל 4.2 קילומטר (שניים מהם מעל נחל רפאים).

בהמשכו של הכביש מערבה ממחלף האלה, הכביש מתוכנן להיפגש עם כביש 6 באזור נחל האלה, ומערבה יותר בצומת קסטינה שעל כביש 40.

==המאבק על הסלילה==

==היסטוריה==
תוואי חלקו המזרחי של הכביש (מעמק האלה ומזרחה) אושר באופן עקרוני בשנת 1997, ככניסה דרומית חדשה לירושלים, כחלק מתוכנית להרחבת היישוב צור הדסה והפיכתו לפרוור של ירושלים וחיבורו לעיר. וככביש רוחב נוסף המתחבר לכביש 6 - "חוצה ישראל".

באוגוסט 2003, המועצה הארצית לתכנון ולבנייה אישרה להעביר להערות הוועדות המחוזיות את התוכנית. עלות הקמת הכביש הוערכה אז בכ-1.5 מיליארד שקל, ותוכנן שהסלילה תתחיל לקראת 2007.
בנובמבר 2005, המועצה הארצית החליטה להמליץ להעביר לאישור הממשלה קטע הכביש מעמק האלה ועד לאזור שממערב לגבעת משואה בירושלים. באותה עת סלילת הכביש הייתה חלק מרכזי בתוכנית ספדי להרחבת ירושלים מערבה. לאחר שתוכנית ספדי בוטלה קידום סלילת הכביש הוקפא.

כתחליף לחלקו המערבי של הכביש, העובר בשטחים פתוחים לאורך נחל האלה, הציעו ארגוני איכות הסביבה לשדרג את כביש 383.

בשנת 2020 החליט משרד התחבורה לפצל את ביצוע הכביש לכמה שלבים.

בתחילת 2021, הוכרז על סלילת השלב הראשון של הכביש, במקטע שבין צומת האלה ועד לכביש 375 בסמוך לצור הדסה. משם החיבור לירושלים יהיה דרך כביש המנהרות הקיים.

באוקטובר 2021 הודיעה שרת התחבורה מרב מיכאלי על הקפאת תכנונו של הכביש, בשל הנזקים הסביבתיים הכבדים שעלולים להגרם מסלילתו. נזקים אלו כוללים פגיעה בשטחים פתוחים ובמסדרון אקולוגי בעל ערכיות סביבתית גבוהה בעמק האלה. בנוסף הכביש צפוי להגביר את השימוש ברכבים פרטיים ובכך להחריף את העומס התחבורתי ואת זיהום האוויר כתוצאה מכך. שרת התחבורה הודיעה כי "אין הצדקה כרגע לפגיעה בשטחים הפתוחים שנדרשת בפרויקט מסוג זה. מדיניות השרה היא שפגיעה בטבע ובשטחים פתוחים מצריכה הוכחת צורך וכדאיות כבדי משקל", וכי יש לתעדף פתרונות תחבורתיים המבוססים על תחבורה ציבורית ולא על מכוניות פרטיות.

==ראו גם==
* כבישי ישראל

== קישורים חיצוניים ==
* [https://web.archive.org/web/20160303175201/www.mmi.gov.il/IturTabotData/tma/תמא%203/תמא%203%20שינוי%2029.pdf שינוי מס' 29 לתמ"א 3] - כביש 39 מעמק האלה לירושלים, באתר מינהל מקרקעי ישראל
* [https://web.archive.org/web/20120122141110/http://www.sustainable-jerusalem.org/old_site/jerumount/projects/transport/road39.html כביש מס' 39] - אברהם שקד, באתר "ירושלים בת קיימא", ינואר 2005
* [https://www.m-y-net.co.il/%D7%9E%D7%98%D7%94-%D7%99%D7%94%D7%95%D7%93%D7%94/%D7%9B%D7%91%D7%99%D7%A9-39-%D7%94%D7%9B%D7%A0%D7%99%D7%A1%D7%94-%D7%94%D7%93%D7%A8%D7%95%D7%9E%D7%99%D7%AA-%D7%9C%D7%99%D7%A8%D7%95%D7%A9%D7%9C%D7%99%D7%9D-%D7%A9%D7%AA%D7%A9%D7%A0%D7%94-%D7%90%D7%AA-%D7%A4%D7%A0%D7%99-%D7%94%D7%90%D7%96%D7%95%D7%A8/ כביש 39 – הכניסה הדרומית לירושלים שתשנה את פני האזור], 10 בפברואר 2021, באתר בקיצור-מטה יהודה וסובב ירושלים.

==הערות שוליים==

קטגוריה:ישראל: כבישים עתידיים
קטגוריה:ישראל: מיזמים שהוקפאו
קטגוריה:עמק האלה